Radiostasie skors twee ná grap oor Stellenbosch-gesinstragedieŉ Omroeper en vervaardiger van die radiostasie 5FM is geskors nadat daar Donderdagoggend tydens die stasie se ontbytprogram grappe gemaak is oor die voorval in Stellenbosch waar ŉ ouerpaar en hul seun vermoor is. 5FM het op sosiale media gesê die grappe is tydens die ‘Fresh and Vrot-insetsel’ gemaak en is in “uiters swak smaak”. Die radiostasie het onvoorwaardelik om verskoning gevra. “Die stasie het twee lede van die span geskors en het die besluit geneem dat vanoggend se ‘Fresh and Vrot’-insetsel die laaste was.” Die omroeper Sol Phenduka het Donderdagoggend verwys na die moorde op Martin van Breda, sy vrou Terese, en hul seun Rudi (22). Die egpaar se ander kinders, Henri (20) en Marli (16), het die aanval oorleef. Marli is in ŉ ernstige toestand in die hospitaal. Phenduka het glo gesê dis “fresh” dat Marli leef, aangesien sy die enigste persoon is wat haar aanvaller kan identifiseer. Hy het glo ook gesê sy is “pragtig” en “I would like to axe her out,” en “I wouldn’t X her.” Phendula en Brendon Lombard, vervaardiger van die ontbytprogram, is vir drie dae geskors. Phenduka het op Twitter gesê: “Ek wil graag om verskoning vra aan 5FM luisteraars wat aanstoot geneem het oor vandag se Fresh & Vrot. Die bedoeling was nie om aanstoot te gee nie.”